ar en ar ar ar ar ar it ar ar ar ar ar ar ar ar ar ar ar ar ar en ar ar ar en ar ar en ar ar ar en ar ar en ar ar ar ar ar ar ar ar ar ar ar ar ar fa ar ar ar ar ar ar ar ar ar ar ar fa ar en en
من فترة كده ظهر مصطلح أجنبي مشهور اسمه "ريليشن شيب جولز" أو بالإنجليزي Relationship Goals ومعناه أهداف العلاقات أو يعني العلاقات العاطفية "المثالية" اللي كتير بيحاولوا يوصلولها. بس الحقيقة بالرغم من قصص الحب الجميلة اللي بنشوفها في السينما أو على صفحات السوشيال ميديا وبنعتبرها ريليشن شيب جولز، إلا أن المصطلح ده مش واقعي وفي أسباب كتير تخليكي مايبقاش عندك ريليشن شيب جولز. ومن أهم الأسباب دي الآتي...
1- العلاقة العاطفية تجربة إنسانية مش مُهمة عملية!
العلاقات العاطفية عموما مالهاش قوانين وبالتالي صعب يكون ليها أهداف، لأن كل تجربة بتختلف باختلاف طرفين العلاقة. عشان كده ماينفعش تبقى قصتك شبه أي حد أو تحاولي تحققي حاجات شوفتيها حصلت في قصص حب تانية. علاقتك العاطفية علاقة خاصة بتفاصيلها مع شريكك وماينفعش يكون في أهداف مُعينة محتاجين نحققها من خلال الحب.
2- سقف التوقعات ممكن يقع
وجود ريليشن شيب جولز بيخلي دايما سقف توقعاتك عالي، يعني مثلا ممكن يخليكي ماتقبليش بشخص مناسب ليكي في حاجات كتير بسبب أن قصتكوا مش شبه القصص اللي في خيالك. أو يخليكي دايما بتدوري على الارتباط بس عشان تحققي الأهداف دي، وتحسي أن في مشكلة لو مارتبطيش. المبالغة في وجود التوقعات دي ممكن يسببك القلق والتوتر دايما، ويحسسك أنك مش راضية عن حياتك، أو تفضلي عايشة عشان أمل مُعين وماتحوليش تحققي حاجات كتير تانية في حياتك.
اقرئي أيضا: بعد العلاقات التوكسيك هذه المخاوف تسيطر عليكِ
السوشيال ميديا والسينما من قبلها عملولنا حالة من مظاهر الحب اللي بنصدقها ونعيش معاها رغم أنها ممكن تكون مش حقيقية. الصورة اللي اتصدرت عن العلاقات العاطفية قدرت تخلينا نشوف الحلو وبس، وخصوصا السوشيال ميديا. لكن الحقيقة أن العلاقات الصحية بتمر بأزمات ومشاكل والأطراف اللي علاقتهم قوية هم اللي بيقدروا يعدوا منها ويفضلوا مع بعض. عشان كده مافيش حاجة اسمها ريليشين شيب جولز في العلاقات، عشان دايما زي ما في الحلو في الوحش، والأهم هم تقبل الحالتين.
4- ماحدش المفروض يختارلك تعيشي ازاي
بوستات السوشيال ميديا عن مواصفات الشخص اللي المفروض نرتبط بيه، أو التركيز على مواقف مُعينة في قصص حب مختلفة وتصويرها أنها أعظم حاجة كل ده بيحددلك من غير ما تحسي طريقة معينة لحياتك. أن لو مارتبطيش كده مش هتبقي سعيدة، لو شريكك مش بيعمل كده يبقى علاقتوا فاشلة وهكذا. والحقيقة أن ده أسوأ تأثير على العلاقات الإنسانية عموما، لأن مافيش كاتلوج للعلاقات العاطفية والإنسانية، وكل واحد ليه اختياراته اللي بيتحمل مسئوليتها لوحده.
اقرئي أيضا: بعد تحول صديقك المقرب لحبيب... 5 أمور تهدد علاقتكما
5- الريليشن شيب جولز بتخليكي نسخة من غيرك
وجود أهداف للعلاقة العاطفية بيخليكي ماتعشيش اللحظات الحقيقية في قصة الحب بتاعتك. وكأنك دايما مُجبرة تعيشي حياة بتاعة حد تاني، تحسي بإحاسيس مش بتاعتك وتعيشي تفاصيل اتقالك عليها. وعشان كده الريليشين شيب جولز مش بتخلينا نستمتع بعلاقتنا زي ما هى، وبنتحول مع الوقت لناس بتحاول تحقق أهداف ناس تانية عشان تحس أنها مبسوطة.
باختصار مافيش حاجة اسمها ريليشين شيب جولز في العلاقات العاطفية والحب عموما. كل تجربة ليها مذاقها وليها مشاكلها ولحظاتها الحلوة برضو. عشان كده مش لازم نحط قواعد وأهداف الناس تمشي عليها لأننا بشر وتجاربنا الإنسانية هتختلف باختلاف الأشخاص. صحيح في ناس كتير ممكن نحبهم مع بعض ونحب قصة حبهم، بس في الآخر إحنا مابنشوفش الجانب الوحش اللي في مشاكل في علاقتهم ومابنعرفش مروا بايه لحد ما وصلوا للي إحنا شايفنه.